Document ID: 32007D0082

KOMISJONI OTSUS,
2. veebruar 2007,
erakorraliste meetmete kohta, millega peatatakse inimtoiduks ette nähtud kalatoodete import Guinea Vabariigist
(teatavaks tehtud numbri K(2007) 278 all)
(EMPs kohaldatav tekst)
(2007/82/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b,
ning arvestades järgmist:
(1)
Komisjoni talituste hiljutisel kontrollkäigul Guinea Vabariiki on avastatud tõsiseid hügieenialaseid puudusi kogu kalatoodete tootmisahelas. Nende puuduste hulka kuuluvad ebapiisav külmutusahel, joogikõlbmatu vee kasutamine ning kalalaevade ja tootmisrajatiste viletsad sanitaartingimused. Selliste puuduste tõenäoliseks tagajärjeks on inimtoiduks ette nähtud kalatoodete ohtlik saastumine ning need kujutavad seetõttu tõsist ohtu tarbijate tervisele.
(2)
Kontrollkäigul avastati ka, et Guinea Vabariigi pädevad asutused et tee asjakohast sanitaarkontrolli, mis halvendab olukorda veelgi.
(3)
Seetõttu on vaja Euroopa Parlamendi ja nõukogu määruses (EÜ) nr 853/2004 (2) määratletud kalatoodete import Guinea Vabariigist viivitamata peatada. Kontrollkäigul avastatud puuduste tõsidust arvesse võttes tuleks impordi peatamist kohaldada ka nendele kalatoodetele, mis on enne käesoleva otsuse jõustumist juba ühendusse saadetud, kuid ei ole veel kohale jõudnud.
(4)
Käesolev otsus vaadatakse uuesti läbi, võttes arvesse Guinea Vabariigi antud tagatisi ja komisjoni talituste uue kontrolli tulemusi.
(5)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kohaldamisala
Käesolevat otsust kohaldatakse kõigi Guinea Vabariigist pärit inimtoiduks ette nähtud kalatoodete suhtes.
Artikkel 2
Keelustamine
Liikmesriigid keelavad tuua oma territooriumile artiklis 1 osutatud tooteid.
Kõnealust keeldu kohaldatakse kõigile ühenduse piiripunktidesse jõudnud tootepartiidele, olenemata sellest, et need tooted on päritoluriigis toodetud, ladustatud või sertifitseeritud enne käesoleva otsuse jõustumist.
Artikkel 3
Kulude katmine
Kõik käesoleva otsuse kohaldamisega seotud kulud kannab kaubasaaja või tema agent.
Artikkel 4
Vastavus
Liikmesriigid teatavad komisjonile viivitamata meetmetest, mis nad võtavad käesoleva otsuse täitmiseks.
Artikkel 5
Adressaadid
Käesolev otsus on adresseeritud liikmesriikidele.
Brüssel, 2. veebruar 2007

Labels: 3
0
18
6